LIETUVOS RESPUBLIKOS

SUSISIEKIMO MINISTRO

ĮSAKYMAS

DĖL LIETUVOS RESPUBLIKOS SUSISIEKIMO MINISTRO 2010 M. KOVO 16 D. ĮSAKYMO NR. 3-163 „DĖL TRAUKINIO MAŠINISTŲ MOKYMO PROGRAMŲ REIKALAVIMŲ PATVIRTINIMO“ PAKEITIMO

2011 m. rugsėjo 14 d. Nr. 3-545

Vilnius

Pakeičiu Lietuvos Respublikos susisiekimo ministro 2010 m. kovo 16 d. įsakymą Nr. 3-163 „Dėl Traukinio mašinistų mokymo programų reikalavimų patvirtinimo“ (Žin., 2010, Nr. 33-1582) ir išdėstau jį nauja redakcija:

„LIETUVOS RESPUBLIKOS SUSISIEKIMO MINISTRAS

ĮSAKYMAS

DĖL TRAUKINIO MAŠINISTŲ PROFESINIO MOKYMO PROGRAMŲ REIKALAVIMŲ PATVIRTINIMO

Vadovaudamasis Lietuvos Respublikos geležinkelių transporto eismo saugos įstatymo (Žin., 2004, Nr. 4-27; 2010, Nr. 12-557) 5 straipsnio 3 dalies 5 punktu ir įgyvendindamas 2007 m. spalio 23 d. Europos Parlamento ir Tarybos direktyvos 2007/59/EB dėl traukinių mašinistų, valdančių lokomotyvus ir traukinius geležinkelių sistemoje Bendrijos teritorijoje, sertifikavimo (OL 2007 L 315, p. 51) nuostatas,

tvirtinu Traukinio mašinistų profesinio mokymo programų reikalavimus (pridedama).“

Susisiekimo ministras	Eligijus Masiulis

Patvirtinta

Lietuvos Respublikos susisiekimo ministro

2010 m. kovo 16 d. įsakymu Nr. 3-163

(Lietuvos Respublikos susisiekimo ministro

2011 m. rugsėjo 14 d. įsakymo Nr. 3-545

redakcija)

TRAUKINIO MAŠINISTŲ PROFESINIO MOKYMO PROGRAMŲ REIKALAVIMAI

I. BENDROSIOS NUOSTATOS

1. Traukinio mašinistų profesinio mokymo programų reikalavimuose (toliau – reikalavimai) nustatomi traukinio mašinisto profesinio mokymo programų traukinio mašinisto pažymėjimui gauti turinio, struktūros ir vertinimo tvarkos reikalavimai.

2. Asmenis, pageidaujančius gauti traukinio mašinisto pažymėjimą, moko Valstybinės geležinkelio inspekcijos prie Susisiekimo ministerijos (toliau – Inspekcija) pripažintas mokymo centras.

3. Mokymo centro pripažinimo pažymėjimas patvirtina, kad mokymo centras turi formaliojo profesinio mokymo programą, parengtą pagal šiuos reikalavimus ir įregistruotą Studijų, mokymo programų ir kvalifikacijų registre (toliau – Registras).

4. Šiuose reikalavimuose vartojamos sąvokos paaiškintos Lietuvos Respublikos geležinkelių transporto kodekse (Žin., 2004, Nr. 72-2487; 2006, Nr. 72-2672), Lietuvos Respublikos geležinkelių transporto eismo saugos įstatyme (Žin., 2004, Nr. 4-27; 2010, Nr. 12-557) ir kituose teisės aktuose.

II. TRAUKINIO MAŠINISTŲ PROFESINIO MOKYMO PROGRAMŲ TURINYS

5. Traukinio mašinisto pažymėjimui gauti profesinio mokymo programos turi būti sudaromos taip, kad asmeniui, pageidaujančiam gauti traukinio mašinisto pažymėjimą, būtų suteikta teorinių ir praktinių žinių apie:

5.1. geležinkelių transporto eismo saugos reikalavimus bei juos nustatančius teisės aktus ir taikomus norminius techninius dokumentus (ne mažiau kaip 40 akademinių valandų);

5.2. su geležinkelių transporto objektų naudojimu susijusią riziką ir rizikos valdymo priemones (ne mažiau kaip 40 akademinių valandų);

5.3. geležinkelių riedmenų valdymo būdus ir jų principus (ne mažiau kaip 160 akademinių valandų);

5.4. geležinkelių signalizacijos sistemą ir su ja susijusias taisykles (ne mažiau kaip 100 akademinių valandų);

5.5. traukinius ir jų formavimą (ne mažiau kaip 40 akademinių valandų);

5.6. techninius reikalavimus, taikomus geležinkelių riedmenims (ne mažiau kaip 180 akademinių valandų);

5.7. traukinio mašinistui keliamus profesinius reikalavimus ir geležinkelių riedmenų brigados narių darbo tvarkos taisykles (ne mažiau kaip 40 akademinių valandų);

5.8. privalomus veiksmus, atliekamus įvykus geležinkelių transporto eismo įvykiui, ir geležinkelių transporto eismo įvykių tyrimo ir padarinių likvidavimo reglamentavimą (ne mažiau kaip 40 akademinių valandų).

6. Praktinis mokymas turi sudaryti ne mažiau kaip 60 procentų mokymo dalykams skirtų valandų.

III. TRAUKINIO MAŠINISTŲ PROFESINIO MOKYMO PROGRAMOS STRUKTŪRA

7. Traukinio mašinisto profesinio mokymo programa rengiama vadovaujantis šiais reikalavimais ir Formaliojo profesinio mokymo programų rengimo ir įteisinimo tvarkos apraše, patvirtintame Lietuvos Respublikos švietimo ir mokslo ministro 2010 m. rugpjūčio 27 d. įsakymu Nr. V-1435 (Žin., 2010, Nr. 105-5436), nustatytais reikalavimais.

8. Traukinio mašinistų profesinio mokymo programose nustatomi mokymo metodai gali apimti kompiuterines mokymo sistemas individualiam mokymui; geležinkelių riedmenų valdymo imitavimo įrenginių naudojimą sudarant galimybę įgyti praktinių žinių, kurių neįmanoma išmokyti realiomis sąlygomis; geležinkelio kelio vaizdo, matomo iš traukinio mašinisto kabinos, įrašus.

9. Aprašant traukinio mašinistų profesinio mokymo programų praktinių mokymų metodus pirmenybė turi būti teikiama tokiam mokymo metodui, kai traukinio mašinistas lydi asmenį, pageidaujantį gauti traukinio mašinisto pažymėjimą, nustatytu maršrutu atitinkamą važiavimų skaičių dienos ir nakties metu.

IV. TRAUKINIO MAŠINISTŲ PROFESINIO MOKYMO PROGRAMŲ vertinimas

10. Traukinio mašinistų profesinio mokymo programos teikiamos vertinti ir tvirtinti Inspekcijai.

11. Inspekcija per 10 darbo dienų nuo traukinio mašinistų mokymo programos pateikimo dienos įvertina, ar ji atitinka šiuos reikalavimus, ją patvirtina ir teikia Kvalifikacijų ir profesinio mokymo plėtros centrui.

12. Jeigu nustatoma, kad traukinio mašinistų profesinio mokymo programa turi būti tikslinama, Inspekcija apie tai informuoja ją pateikusį mokymo centrą ir nustato terminą pakeitimams atlikti.

13. Įregistruotų Registre traukinio mašinistų profesinio mokymo programų sąrašą Inspekcija skelbia savo tinklalapyje.

V. BAIGIAMOSIOS NUOSTATOS

14. Inspekcijos sprendimai, susiję su šių reikalavimų taikymu, gali būti skundžiami teisės aktų nustatyta tvarka.

_________________